Medaljen for redningsdåd (1944)

For medaljen fra 1978, se: Medaljen for redningsdåd til sjøs
Medaljen for redningsdåd er en norsk medalje opprettet 27. januar 1944 av Sjøfartsdepartementets Sjøfartskontor etter innstilling fra departementet og ministerpresident Vidkun Quislings vedtak #45 samme dato, som utmerkelse for redningsdåd til sjøs. Medaljen ble utdelt av Sjøfartsdepartementet.

To av medaljene befinner seg pr. 2010 i Myntkabinettet sine samlinger i Oslo, og minst en er hos en privat samler.

 Utforming 
Medaljen er rund og i sølv, 33 millimeter i diameter. På advers er Norges riksvåpen (Nasjonal Samlings versjon med åpen krone), og på revers står teksten «FOR REDNINGSDÅD» i bue øverst med ekeløv i bue under. I senter er plass for inskripsjon av mottakers navn og dato for redningsdåden i en sirkel. Medaljen har et 32 mm medaljebånd i Norges flagg sine farger, samme som Krigskorset. Medaljen ble produsert av Tostrup og stemplet med «830S».

 Mottakere 
Det ble kun produsert 25 medaljer, hvor syv ble utdelt. Seks av medaljene ble utdelt på Rjukan 8. oktober 1944 til redningsmennene av de overlevende ved sabotasjeaksjonen av DF «Hydro» 20. februar samme år, mens den siste gikk til Bjarne Kristensen som reddet en gutt fra å drukne i Fredrikstad 14. mars i 1944. Årsaken til det begrensede antallet utdelinger var den korte tiden fra den ble innstiftet til andre verdenskrig var over, og Quisling ble avsatt. Medaljen ble ikke videreført av den gjeninnsatte regjeringen.

 MottakereNavnStedDato Gunleik Perskås Rjukan  8. oktober 1944Jon Dalen d.y. Jon Dalen d.e. Halvor Digerud Knut O. UrdalenOdd AndersenBjarne Kristensen Fredrikstad 14. mars 1944 

 Kilder 
Aftenposten 27. mars 1944
Aftenposten 10. oktober 1944
Aftenposten  26. april 1975
Riksarkivet – Sjøfartskontoret, Handelsdepartementets arkiv (magasinreferanse 2A 255 52) Eske nr. 1179 og 1180

 Litteratur 
Alec A. Purves: The Medals, Decorations & Orders of World War II 1939–1945, J. B. Hayward & Son 1986, ISBN 0903754363

Kategori:Utmerkelser etablert i 1944
Kategori:Norske utmerkelser
Kategori:Norsk sjøfart
Kategori:Nasjonal Samling